ชวนนักเรียน นักศึกษา ประชาชน เรียนรู้ทักษะดิจิทัลผ่านแพลตฟอร์มออนไลน์
นายณัฐพล นิมมานพัชรินทร์ ผู้อำนวยการใหญ่ สำนักงานส่งเสริมเศรษฐกิจดิจิทัล(ดีป้า) เปิดเผยว่า ปัจจุบันมีคนกลุ่มหนึ่งที่มีบทบาทสำคัญในการขับเคลื่อนระบบนิเวศเศรษฐกิจดิจิทัลในหลากหลายมิติและทรงอิทธิพลทางความคิดกับประชาชนในการตัดสินใจเลือกซื้อหรือใช้สินค้าหรือบริการต่างๆ คือ อินฟลูเอนเซอร์ ดีป้า จึงร่วมกับบริษัท เทลส์สกอร์ จำกัด จัดทำโครงการ deINFLUENCER ขึ้น เพื่อคัดเลือกนักเรียน นักศึกษา รวมถึงประชาชนทั่วไปที่มีความสนใจอาชีพอินฟลูเอนเซอร์ จำนวน 100 คน  เข้ารับการอบรมเรียนรู้ทักษะดิจิทัลขั้นพื้นฐานที่จำเป็นต่อการสื่อสารอย่างสร้างสรรค์ด้วยเทคโนโลยีดิจิทัลบนแพลตฟอร์มออนไลน์ ต่อยอดสู่การเป็นอินฟลูเอนเซอร์หน้าใหม่เพื่อส่งเสริมให้นำเทคโนโลยีในชีวิตประจำวันมาปรับใช้กับทักษะด้านการสื่อสารในโลกออนไลน์ จนเกิดทางเลือกใหม่ในสายอาชีพดิจิทัล จากการศึกษาตลาดผู้บริโภคของไทยพบว่า มูลค่าการตลาด Influencer Economy มีมูลค่าการจ้างงานถึง 1,800 ล้านบาทในปี 2019 ยังไม่นับรวมมูลค่าการจ้างงานอินฟลูเอนเซอร์โดยตรงจากแบรนด์อีก 2-3 เท่า แสดงให้เห็นถึงโอกาสในการเติบโตในสายอาชีพอินฟลูเอนเซอร์ในประเทศไทย ที่ยังต้องการกำลังคนอีกมากในยุคเศรษฐกิจดิจิทัลด้านนางสาวสุวิตา จรัญวงศ์ ประธานกรรมการบริหารและผู้ร่วมก่อตั้งบริษัท เทลส์สกอร์ จำกัด กล่าวว่า ผู้เข้ารับการอบรมในโครงการฯนี้ จะได้รับชมวิดีโอการบรรยายหลักสูตร ร่วมกิจกรรมให้ความรู้ เสริมทักษะและอบรมเชิงปฏิบัติการ เพื่อทำแบบฝึกหัด แบบทดสอบต่างๆ ผ่านแพลตฟอร์มออนไลน์ และเมื่อผ่านการอบรมจะได้รับประกาศนียบัตรเพื่อเป็นเครื่องยืนยันการจบหลักสูตรโดยสมบูรณ์ ผู้สนใจสามารถศึกษารายละเอียดและสมัครเข้าร่วมโครงการได้ที่เว็บไซต์ www.deinfluencer.com หรือเพจเฟซบุ๊ก depaThailand โดยเปิดรับสมัครตั้งแต่วันที่ 1-31 สิงหาคมนี้